
ИНСТРУКТАЖ ЗА ОБУЧЕНИЕ В ЕЛЕКТРОННА СРЕДА ОТ РАЗСТОЯНИЕ (ОЕСР)  И ПРАВИЛА ЗА ОНЛАЙН ОБЩУВАНЕ
Обучението в електронна среда е вид обучение в реално време, но в различна от училищната среда. Обучението от този вид е неприсъствена форма, при която учениците остават ангажирани с учебния процес и се осъществява комуникация между тях и учителите. Както всяка организирана форма на дейност и тук се налага спазването на определени правила, за да се избегнат проблеми, да не се нарушава учебния процес и да се регламентира комуникацията между участниците.

ОУ „Свети Климент Охридски“, гр. Бяла Слатина получава информация с какви устройства разполагат учениците, колко човека в едно семейство използват един телефон /таблет/ компютър, каква е достъпността до интернет.

ОУ „Свети Климент Охридски“ използва основно Office 365 –  учебна платформа, чиято цел е провеждането на онлайн обучение. За обучение в електронна среда се използва  Microsoft Teams – виртуална класна стая с генерирани електрони акаунти на учениците и преподавателите от МОН. Обучението и кореспонденцията с учениците, родителите и ръководството на училището се реализира чрез платформата Office 365 и електронния дневник Shkolo.bg. 

I. ОСИГУРЯВАНЕ НА БЕЗОПАСНА СРЕДА ЗА РАБОТА В ОЕСР

1. Електронните профили от типа @edu.mon.bg са персонални и са активни докато учителят преподава в системата на училищното образование и докато ученикът посещава училище от I до XII клас.
2. Всеки профил отговаря на определен потребител и всеки трябва да се отнася отговорно и да пази своите лични данни.
3. Ученикът не трябва да предоставя информация за потребителски имена и пароли на трети лица, както и в различни електронни платформи и социални мрежи.
4. Да не се публикуват кодове на класни стаи в незащитени групи и канали.
5. Компрометирането на паролите е една от основните причини за по-голяма част от киберпрестъпленията.
6. Паролите трябва да са достатъчно дълги и сложни, да съдържат различни знаци и символи.
7. Паролите не трябва да се асоциират с техните собственици.
8. Паролите се „износват“. т.е. остаряват, затова те трябва да се сменят периодично.
9. Неправилното управление на пароли може да доведе до рискове от  кражба и необратима загуба на информация, пробив на информационните системи.
10. Учениците и всички други потребители/администратор не трябва да използват пароли на МОН за свои лични нужди.
11. Паролите не се изпращат по електронна поща, не се съобщават по телефон или друг несигурен канал за връзка.
12. Паролите не трябва да бъдат въвеждани в анкети.
13. Паролите не трябва да бъдат записвани на устройство, сървър, работна станция.
14. При компрометирана или забравена парола, смяната ѝ може да се извършва единствено от администратора на училището.
15. При съмнение за кражба на потребителски профил или компрометиран профил незабавно да се уведоми администраторът на училището.
16. Да се избягват атаки от тип социално инженерство – лице, което може да се представи за лице по поддръжка или друга заемана длъжност и да се сдобие с потребителско име и парола и други лични данни.
17. НИКОГА не споделяйте лични данни online дори това да е ваш учител, директор, админстратор или друг ваш близък.

II. ПРАВИЛА ЗА ОБУЧЕНИЕ В ЕЛЕКТРОННА СРЕДА ОТ РАЗСТОЯНИЕ 

1. Преди началото на online срещата с преподавателя ученикът се подготвя в подходящ външен вид, с изправно устройство, слушалки, микрофон и по възможност камера, необходимите учебни помагала и пособия за писане.
2. Подготовка на средата:
· без странични шумове, светлини др.
· препоръчва се ползването на слушалки, за да се избегне микрофония.
3. В точния час ученикът се присъединява към виртуалната класна стая на съответния учебен предмет от дневната програма и график на учебните часове.
4. С началото на online урока/сесията личният микрофон се заглушава и не се включва освен при изрично изискване от страна на преподавателя.
5. По време на online урока учениците са длъжни да наблюдават и слушат внимателно презентацията на учителя, както и да взимат участие при поставените задачи. Учителят има право да задава въпроси към конкретен ученик, с което проверява неговото активно присъствие, знания и концентрация в час.
6. По време на online урока не се допуска говорене, изпращане на съобщения, снимки и емотикони между участниците. Това се счита за нарушаване на учебния процес и неуважение към преподавателя, което се отбелязва със забележка и уведомяване на родителя.
7. При проблем с интернет връзката, ученикът се свързва с преподавателя и получава допълнителни инструкции за компенсиране на пропуските.
8. При неспазване на правилата за етично поведение във виртуалната класна стая учителят има право да заглуши микрофона и да ограничи комуникацията на конкретен ученик за този час.
9. Учителят има право да записва online уроците с помощта на инструментите на приложението MS Teams, с цел същите да бъдат наблюдавани по-късно от неприсъствалите ученици.
10. Учителят е длъжен да предоставя разработените учебни материали за постоянно ползване от учениците.
11. Учителят, в зависимост от спецификата на конкретния учебен материал, може да използва различни ресурси – презентации, разработени учебни материали, електронни учебници, различни обучителни канали, като отговаря за истинността и адекватността им.
12. Учителя носи отговорност за съответствието на  използваните online канали с възрастта на учениците.
13. След приключване на online урока ученикът излиза от текущата сесия. Преподавателят напуска последен след всички ученици.
14. Към всяка виртуална класна стая има активен чат-канал и след online сесиите. Изпратените текстови, гласови и видео-съобщения остават в хронологията на чата и могат да бъдат разгледани от всички участници – ученици, родители, учители и директор.
15. При осъществяване на online проверка на знанията, уменията и компетентностите, учениците са длъжни да работят самостоятелно, активно и без използване на електронни ресурси, несвързани с поставените задачи и проблеми.
16. Предвид публичността и големия брой участници във онлайн-обучението не се допуска:
· споделяне на лична информация, несвързана с темата и целите на обучението;
· изпращане на обидни и дискриминационни съобщения, изображения и емотикони;
· писането само с главни букви се счита за комуникация на висок тон;
· многократно изпращане на едно и също съобщение (спам);
· писането на съобщения на български език, но със символи от чужда азбука;
· писането на чужд език, ако това не е пряко свързано със спецификата на конкретния предмет;
17. Всеки преподавател трябва да може да удостовери проведеното занятие, както и активността на учениците, като съхранява учебните материали, върнатите домашни работи и оценяването на обучаемите.
18. Родителите са длъжни да осъществяват контрол и съдействие на учениците при работа в електронна среда.
19. Ръководството на ОУ „Свети Климент Охридски“ има достъп до виртуалните стаи за осъществяване на контрол и съдействие.
20. При обучението и оценяване в online среда, участниците спазват всички установени нормативни актове на МОН – ЗПУО и съответните наредби. 
21. Всички участниците в online обучение на ОУ „Свети Климент Охридски“- гр. Бяла Слатина са длъжни да спазват посочените правила за общуване в обучителната онлайн-мрежа на училището.
22. Към всеки участник в обучението в електронна среда, ОУ „Свети Климент Охридски“- гр. Бяла Слатина има изискване за грамотност, добър тон и уважение в комуникацията с преподаватели и съученици, както и към спазване на всички мерки за безопасни действия в интернет.

Всеки, който не изпълява инстуктажа, носи  персонална отговорност  и се наказва съгласно Правилника за дейността на училището.

